Saimaan järvilohi ajautui äärimmäisen uhanalaiseksi, kun kutujoet valjastettiin vesivoiman käyttöön. Järvilohen poikasten ranta-alueet ovat olleet Ala-Koitajoen säännöstelyn takia kuivilla 1950-luvulta lähtien. Saimaan järvilohella ei ole ollut vuosikymmeniin luontaista kutumahdollisuutta jokien patoamisen ja rakentamisen vuoksi.

Pelastustyöt vauhdittuivat tammikuussa vuonna 2013, kun korkein oikeus määräsi, että voimayhtiö Vattenfallin on lisättävä juoksutusta merkittävästi Ala-Koitajoella. Marraskuussa 2013 Ala-Koitajoelta löytyi ensimmäisiä Saimaan järvilohen kutupesiä. Löydöistä povattiin lupaavaa alkua suojelutyölle.

Pian kutupesien löytämisen jälkeen tapahtui suuri menetys. Voimayhtiö Vattenfallin ohijuoksutukset tuhosivat kutupesät. Luonnonvaraisia poikasia ei syntynytkään.

Äärimmäisen uhanalaisen kalalajin pelastustyöt kiihtyivät ja Ala-Koitajoen koskia aloitettiin kunnostamaan. Koskiin kuljetettiin niin sanottua kutusoraa helikopterilla.

Helikopteri kuljettaa soraa järvilohien lisääntymiskoskiin.

Järvilohen tärkeimmän luontaisen lisääntymisjoen, Ala-Koitajoen, kunnostusta tekevät Pohjois-Karjalan ELY-keskus, Luonnonvarakeskus, Itä-Suomen yliopisto, Vattenfall ja paikalliset kalastusalueet. Tutkijat ovat saaneet Ala-Koitajoelta tärkeää tietoa muun muassa kalojen DNA:n avulla. Kasvattamoista joelle tuotuja Saimaan järvilohen poikasia on myös sirutettu.

Riista- ja kalatalouden tutkimuslaitoksen työntekijät sähkökalastavat Saimaan järvilohen poikasia tutkimusta varten.

Ala-Koitajokeen siirrettiin vajaat 30 radiolähettimellä varustettua koiras- ja naaraslohta. Lohien tutustumista kutupaikkoihin seurattiin mielenkiinnolla.

Lokakuussa vuonna 2014 Saimaan järvilohen suojelussa otettiin suuri askel eteenpäin. Ala-Koitajoelta löytyi kutupesiä ja mätimunia. Yhden kutupesän ympärillä nähtiin myös radiolähettimellä varustettu järvilohikoiras, joka vartioi pesäaluetta.

Järvilohen kutupesä ja mätimunia sekä alueella "vartioiva" järvilohikoiras Kuusamonkoskessa.

Nyt ensimmäiset luonnonvaraiset poikaset ovat syntymässä. Kutupesissä olevat mätimunat ovat kehittyneet talven aikana soran suojissa. Mätimunat ovat niin sanotussa silmäpistevaiheessa. Ensimmäiset poikaset kuoriutuvat huhtikuun loppupuolella.